Uznesenie Najvyššieho súdu SR sp. zn. 2Sžo/115/2015 z 28. 6. 2016
Uznesenie Najvyššieho súdu SR z 28. júna 2016, sp. zn. 2Sžo/115/2015, ECLI:SK:NSSR:2016:2014200231.1
Súd: Najvyšší súd
Spisová značka: 2Sžo/115/2015
ECLI: ECLI:SK:NSSR:2016:2014200231.1
Dátum vydania: 28. 6. 2016
Forma: Uznesenie
Text rozhodnutia
Súd: Najvyšší súd Spisová značka: 2Sžo/115/2015 Identifikačné číslo súdneho spisu: 2014200231 Dátum vydania rozhodnutia: 29. 06. 2016 Meno a priezvisko sudcu, VSÚ: JUDr. Elena Kováčová ECLI: ECLI:SK:NSSR:2016:2014200231.1 Uznesenie Najvyšší súd Slovenskej republiky v právnej veci navrhovateľa: Pohotovosť, s.r.o., IČO: 35 807 598, so sídlom v Bratislave, Pribinova ul. č. 25, proti odporcovi: Okresný úrad Šaľa, katastrálny odbor, Staničná 23, Šaľa, za účasti: E., o preskúmanie rozhodnutia odporcu z 27. januára 2014, č. V 1455/2013-8, o odvolaní navrhovateľa proti rozsudku Krajského súdu v Trnave zo 07. apríla 2015, č. k. 38Sp/24/2014-30, takto r o z h o d o l : Najvyšší súd Slovenskej republiky odvolacie konanie z a s t a v u j e . Účastníci nemajú právo na náhradu trov odvolacieho konania. o d ô v o d n e n i e : Krajský súd v Trnave rozsudkom zo 07. apríla 2015, č. k. 38Sp/24/2014-30, potvrdil rozhodnutie Okresného úradu Šaľa, Staničná 23, Šaľa, z 27. januára 2014, č. V 1455/2013-8, ktorým bol podľa § 31 ods. 3 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam v znení neskorších predpisov (katastrálny zákon) zamietnutý návrh na vklad záložného práva do katastra nehnuteľností podľa zmluvy o zriadení záložného práva uzavretej 09. júla 2013, pretože bolo zistené, že zmluva bola neplatne uzavretá. Navrhovateľovi právo na náhradu trov konania nepriznal. Proti rozsudku krajského súdu podal navrhovateľ odvolanie, ktoré podaním z 11. mája 2016, doručeným odvolaciemu súdu 26. mája 2016, vzal v celom rozsahu späť. Ak sa odvolanie, o ktorom nebolo rozhodnuté vzalo späť, odvolací súd odvolacie konanie zastaví (§ 207 ods. 3 OSP). Odvolací súd vzhľadom na účinné späťvzatie odvolania podľa § 207 ods. 2 OSP odvolacie konanie zastavil. Napadnutý rozsudok súdu prvého stupňa tým nadobudol právoplatnosť, ako keby odvolanie nebolo podané (§ 222 OSP). Vzhľadom na to, že odvolacie konanie bolo zastavené, Najvyšší súd Slovenskej republiky podľa § 224 ods. 1 OSP a § 146 ods. 1 písm. c/ OSP, žiadnemu z účastníkov nepriznal náhradu trov odvolacieho konania. Poučenie: Proti tomuto uzneseniu nie je prípustný opravný prostriedok.

